Document ID: 32015R0227

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/227 ΤΗΣ ΕΠΙΤΡΟΠΉΣ της 9ης Ιανουαρίου 2015 για την τροποποίηση του εκτελεστικού κανονισμού (ΕΕ) αριθ. 680/2014 της Επιτροπής για τη θέσπιση εκτελεστικών τεχνικών προτύπων όσον αφορά την υποβολή εποπτικών αναφορών από τα ιδρύματα, σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το άρθρο 99 παράγραφος 5 τέταρτο εδάφιο, το άρθρο 99 παράγραφος 6 τέταρτο εδάφιο, το άρθρο 101 παράγραφος 4 τρίτο εδάφιο και το άρθρο 394 παράγραφος 4 τρίτο εδάφιο, Εκτιμώντας τα ακόλουθα: (1) Ο εκτελεστικός κανονισμός (ΕΕ) αριθ. 680/2014 της Επιτροπής (2) ορίζει τις απαιτήσεις σύμφωνα με τις οποίες τα ιδρύματα θα πρέπει να παρέχουν πληροφορίες σχετικά με τη συμμόρφωσή τους με τον κανονισμό (ΕΕ) αριθ. 575/2013. (2) Η αναφορά συνεκτικών, επακριβών και συγκρίσιμων πληροφοριών σχετικά με τις διατάξεις περί πιστωτικής ζημίας και τα μέτρα ανοχής σύμφωνα με τον εκτελεστικό κανονισμό (ΕΕ) αριθ. 680/2014 αποτελεί ουσιώδες στοιχείο για την απόκτηση συνολικών εικόνων σχετικά με τα προφίλ κινδύνου των ιδρυμάτων και τον συστημικό κίνδυνο που ενέχουν για το χρηματοπιστωτικό τομέα. Στο πλαίσιο της αβεβαιότητας σχετικά με την ποιότητα των περιουσιακών στοιχείων σε όλη την Ένωση και, προκειμένου η Ευρωπαϊκή Αρχή Τραπεζών (ΕΑΤ) και οι αρμόδιες αρχές να αποκτήσουν συνολική εικόνα του προφίλ κινδύνου των δραστηριοτήτων των ιδρυμάτων καθώς και το Ευρωπαϊκό Συμβούλιο Συστημικού Κινδύνου (ΕΣΣΚ) να εκτελεί τα καθήκοντα μακροπροληπτικής εποπτείας με τα οποία είναι επιφορτισμένο, τα ιδρύματα θα πρέπει να υποχρεούνται να αναφέρουν στοιχεία σχετικά με τις δραστηριότητες ανοχής τις οποίες αναλαμβάνουν και τα μη εξυπηρετούμενα ανοίγματά τους. (3) Οι δραστηριότητες ανοχής και τα μη εξυπηρετούμενα ανοίγματα καλύπτονται από τις υπάρχουσες λογιστικές απαιτήσεις παροχής στοιχείων σχετικά με τα ανοίγματα σε δάνεια και χρεόγραφα και την πιστωτική τους ποιότητα, σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (3) και την οδηγία 86/635/ΕΟΚ του Συμβουλίου (4). Ωστόσο, δεν υπάρχουν ούτε ολοκληρωμένοι, εναρμονισμένοι ορισμοί για τις έννοιες της ανοχής και των μη εξυπηρετούμενων ανοιγμάτων ούτε συγκεκριμένες και λεπτομερείς απαιτήσεις υποβολής εποπτικών αναφορών. (4) Θα πρέπει ως εκ τούτου να υπάρξουν τεχνικά πρότυπα που θα θεσπίσουν ειδικούς ορισμούς για την ανοχή και τα μη εξυπηρετούμενα ανοίγματα, καθώς και υποδείγματα εκθέσεων που θα επιτρέπουν στην ΕΑΤ, τις αρμόδιες αρχές και το ΕΣΣΚ να βασίζονται σε έννοιες της ποιότητας των στοιχείων ενεργητικού που θα είναι ακόμη πιο εναρμονισμένες από τις επί του παρόντος υφιστάμενες έννοιες. Αυτό θα καταστήσει τα αναφερόμενα στοιχεία ακόμη πιο συγκρίσιμα με την ελαχιστοποίηση των διαφορών που απορρέουν από τις διαφορετικές έννοιες της ανοχής και τις διαφορές στην εφαρμογή των ορισμών της αθέτησης και της απομείωσης σε ολόκληρη την Ένωση. Στον βαθμό αυτό, ο ορισμός του μη εξυπηρετούμενου ανοίγματος αναμένεται ότι θα ενεργεί ως εναρμονισμένος δείκτης ποιότητας των στοιχείων ενεργητικού, ως εργαλείο ταξινόμησης, και όχι ως υποκατάστατο για τους υπάρχοντες ορισμούς της αθέτησης και της απομείωσης. (5) Προκειμένου να δοθεί στα ιδρύματα και στις αρμόδιες αρχές επαρκής χρόνος για την εφαρμογή των απαιτήσεων του παρόντος κανονισμού όσον αφορά τις δραστηριότητες ανοχής και τα μη εξυπηρετούμενα ανοίγματα κατά τρόπο που θα παράγει δεδομένα υψηλής ποιότητας, θα πρέπει να εφαρμοστεί αναβολή της ημερομηνίας αποστολής όσον αφορά τις απαιτήσεις για την υποβολή αναφορών. (6) Προκειμένου να διασφαλιστεί η ορθή εφαρμογή των απαιτήσεων που προβλέπονται στον εκτελεστικό κανονισμό (ΕΕ) αριθ. 680/2014, θα πρέπει να δοθούν περισσότερες διευκρινίσεις όσον αφορά τα υποδείγματα, τις οδηγίες και τους ορισμούς που χρησιμοποιούνται για τους σκοπούς της εποπτικής αναφοράς των ιδρυμάτων. Συνεπώς, για λόγους νομικής σαφήνειας, είναι σκόπιμο να αντικατασταθούν διάφορα υποδείγματα των παραρτημάτων I, III και IV και να τροποποιηθούν ορισμένες από τις οδηγίες που αναφέρονται στα παραρτήματα ΙΙ, V, VII και IX. Ο παρών κανονισμός βασίζεται στο σχέδιο εκτελεστικών τεχνικών προτύπων που υπέβαλε η ΕΑΤ στην Επιτροπή. (7) Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων σχετικά με τις δραστηριότητες ανοχής και τα μη εξυπηρετούμενα ανοίγματα στα οποία βασίζεται εν μέρει ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (5). (8) Δεδομένου ότι οι άλλες αναγκαίες τροποποιήσεις του εκτελεστικού κανονισμού (ΕΕ) αριθ. 680/2014 δεν συνεπάγονταν σημαντικές αλλαγές σε ουσιώδεις όρους, σύμφωνα με το άρθρο 15 παράγραφος 1 δεύτερο εδάφιο του κανονισμού (ΕΕ) αριθ. 1093/2010, η ΕΑΤ δεν έχει προβεί σε καμία άλλη ανοικτή δημόσια διαβούλευση, θεωρώντας ότι θα ήταν δυσανάλογη σε σχέση με το πεδίο εφαρμογής και την επίπτωση των σχετικών σχεδίων εκτελεστικών τεχνικών προτύπων. (9) Ο εκτελεστικός κανονισμός (ΕΕ) αριθ. 680/2014 θα πρέπει, συνεπώς, να τροποποιηθεί αναλόγως. (10) Προκειμένου να διασφαλιστεί ότι τα ιδρύματα θα υποβάλουν το συντομότερο δυνατόν τα εποπτικά δεδομένα στις αρμόδιες αρχές ώστε αυτές να έχουν μια συνολική εικόνα σχετικά με τα ιδρύματα, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο εκτελεστικός κανονισμός (ΕΕ) αριθ. 680/2014 τροποποιείται ως εξής: 1) Το άρθρο 5 στοιχείο β) σημείο 1) αντικαθίσταται από το ακόλουθο κείμενο: «1) τις πληροφορίες σχετικά με όλα τα ανοίγματα σε τιτλοποιήσεις, όπως ορίζονται στο υπόδειγμα 14 του παραρτήματος I, σύμφωνα με τις οδηγίες του σημείου 3.9 του μέρους II του παραρτήματος II. Τα ιδρύματα εξαιρούνται από την υποβολή των εν λόγω στοιχείων για την τιτλοποίηση όταν αυτά αποτελούν μέρος ενός ομίλου στην ίδια χώρα στην οποία υπόκεινται σε απαιτήσεις ιδίων κεφαλαίων·». 2) Στο άρθρο 18, προστίθεται η ακόλουθη παράγραφος: «Με την επιφύλαξη του άρθρου 2, η πρώτη ημερομηνία διαβίβασης για τα υποδείγματα 18 και 19 του παραρτήματος III είναι η 31η Δεκεμβρίου 2014. Οι γραμμές και οι στήλες των υποδειγμάτων 6, 9.1, 20.4, 20.5, και 20.7 του παραρτήματος III που αναφέρονται στα ανοίγματα υπό καθεστώς ανοχής και στα μη εξυπηρετούμενα ανοίγματα συμπληρώνονται για την ημερομηνία αποστολής της 31ης Δεκεμβρίου 2014». 3) Τα παραρτήματα I έως V αντικαθίστανται από το κείμενο του παραρτήματος Ι του παρόντος κανονισμού. 4) Το παράρτημα VII αντικαθίσταται από το κείμενο του παραρτήματος ΙΙ του παρόντος κανονισμού. 5) Το παράρτημα IX αντικαθίσταται από το κείμενο του παραρτήματος ΙΙΙ του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Ιανουαρίου 2015.

Classification Labels:
1079
588
1076

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "1076": "Χρηματοπιστωτικοί οργανισμοί"}

EuroVoc IDs (Original): 13
1804
929
2449
1452
1630
4488

EuroVoc IDs (Expanded): 13
1804
929
2449
1452
1630
4488

Dataset Source: meu

Split: test